29.6.2023.
HR
Službeni list Europske unije
C 228/105
3.
Sadržaj prijedloga Glavne izmjene predložene uredbom: — strože granične vrijednosti emisija primjenjivat će se na dizelske i benzinske automobile i kamione (iako granične vrijednosti NOx za automobile ostaju na istoj razini); — proširuju se uvjeti ispitivanja za emisije u vožnji u stvarnim uvjetima, dok se faktori sukladnosti ukidaju; — veći naglasak stavit će se na kraća putovanja: udaljenost na kojoj se izračunava proračun emisija pri hladnom pokretanju smanjit će se sa 16 km na 10 km; — mjerit će se i regulirati emisije koje nisu iz ispuha – emisije čestica iz kočnica i mikroplastike iz guma; — povećavaju se zahtjevi u pogledu održivosti: 200 000 km ili 10 godina za automobile odnosno gospodarska vozila i 875 000 km bez vremenskog ograničenja za kamione odnosno autobuse; — uvodi se kontinuirano praćenje emisija zahvaljujući kontrolnom sustavu u vozilu: stvarne emisije mjerit će se senzorima tijekom cijelog vijeka trajanja vozila; — dugovječnost baterija procjenjivat će se provjerom njihova kapaciteta kako se povećava kilometraža; — strožim pravilima osigurat će se da na vozilima nema nedopuštenih zahvata; — utvrdit će se granične vrijednosti emisija za onečišćujuće tvari koje dosad nisu regulirane: amonijak za automobile, formaldehid za kamione.
Graničnim će se vrijednostima prvi put regulirati emisije nastale isparavanjem pri punjenju goriva.
4.
Opće napomene 4.1.
Iako se 2019. na području 27 država članica EU-a broj preuranjenih smrti povezanih s izlaganjem onečišćujućim tvarima u zraku smanjio za 33 % u odnosu na 2005., i dalje su potrebna ambicioznija ograničenja.
Naime, cestovni promet čini 37 % ukupnih emisija NOx i smatra se da svake godine na području 27 država članica EU-a sitne čestice i dušikovi oksidi iz cestovnog prometa uzrokuju više od 70 000 preuranjenih smrti. 4.2.
Komisija se odlučila za „realan” pristup utvrđivanju novih pravila.
Automobili s motorom s unutarnjim izgaranjem i dalje će biti dostupni iako će pooštravanje pravila primjenjivih na dizelske automobile vjerojatno ubrzati pad ponude te vrste vozila.
Ne treba zaboraviti ni da će nove norme za razine emisija CO2 također utjecati na kupovnu cijenu vozila. 4.3.
Iako je u pogledu utvrđivanja vrijednosti emisija norma Euro 7 manje ambiciozna nego što su mnogi očekivali, ona predstavlja opsežnu reviziju kojom se otklanja određen broj nedostataka norme Euro 6, kao što su opasnost od nedopuštenih zahvata, složenost pravila, starenje vozila i stvarne vrijednosti emisija.
Osim toga, u njoj se primjenjuje znatno širi pristup jer uključuje električna vozila i emisije koje nisu iz ispuha. 4.4.
Regulatorni pritisak uzastopnih emisijskih normi Euro potaknuo je inovacije u osmišljavanju sustava za kontrolu emisija i pogonskih sklopova te je pridonio vodećem položaju industrije Unije.
Stoga je važno da norme EU-a budu korak ispred standarda koji se upravo razvijaju na ključnim tržištima.
Vodeći položaj u integraciji digitalnih i čistih tehnologija značajna je prednost za ulazak na međunarodna tržišta.
U tom pogledu valja razmotriti i ambicioznije standarde kao što su američki zahtjevi za održivost (240 000 km ili 15 godina). 4.5.
EGSO smatra da bi se pružanjem poticaja potrošačima ubrzala obnova voznog parka, što bi jasno utjecalo na kvalitetu zraka i smanjenje emisija.
Zamjena starog voznog parka novijim vozilima, koja bi bila u skladu s normom Euro 6, uz elektrifikaciju koja je u tijeku, dovela bi do znatnog smanjenja emisija NOx iz cestovnog prometa (za 80 %) do 2035. godine. 4.6.
EGSO poziva na to da se za svaki novi element koji treba regulirati provede pouzdana i znanstvena analiza troškova i koristi kako bi se razjasnilo u kojoj bi mjeri ti zahtjevi zasebno mogli pridonijeti troškovno učinkovitom smanjenju emisija.
U tom je pogledu važno da svi dionici na isti način tumače analizu dodatnih troškova povezanih s provedbom norme Euro 7.